CELEX: 32016R0558
Language: hr
Date: 2016-04-11 00:00:00
Title: Delegirana uredba Komisije (EU) 2016/558 оd 11. travnja 2016. o odobravanju sporazuma i odluka zadruga i drugih oblika proizvođačkih organizacija u sektoru mlijeka i mliječnih proizvoda u pogledu planiranja proizvodnje

12.4.2016   
            
            
               HR
            
            
               Službeni list Europske unije
            
            
               L 96/18
            
         DELEGIRANA UREDBA KOMISIJE (EU) 2016/558
   оd 11. travnja 2016.
   o odobravanju sporazuma i odluka zadruga i drugih oblika proizvođačkih organizacija u sektoru mlijeka i mliječnih proizvoda u pogledu planiranja proizvodnje
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 219. stavak 1. u vezi s člankom 228.,
   budući da:
   
               (1)
            
            
               Sektor mlijeka i mliječnih proizvoda prolazi kroz dulje razdoblje ozbiljne nestabilnosti tržišta. Otkupne cijene mlijeka pod pritiskom su u posljednjih 18 mjeseci zbog neravnoteže između povećane proizvodnje i usporenog rasta potražnje na svjetskom tržištu.
            
         
               (2)
            
            
               Unatoč učinkovitosti mjera koje je poduzela Komisija, situacija se i dalje pogoršava jer su zatvaranje ruskog tržišta i smanjena potražnja iz Kine pogodili sektor mlijeka i mliječnih proizvoda u trenutku kada se, u kontekstu isteka mliječnih kvota na dan 31. ožujka 2015. i pozitivnih izgleda na svjetskom tržištu, ulagalo u proizvodnju. Na temelju dostupne analize tržišta ne očekuje se značajno smanjenje obujma proizvodnje u naredne dvije godine.
            
         
               (3)
            
            
               Provedbenom uredbom Komisije (EU) 2016/559 (2) ovlašćuju se priznate proizvođačke organizacije, njihova udruženja i priznate međusektorske organizacije u sektoru mlijeka i mliječnih proizvoda za sklapanje dobrovoljnih skupnih sporazuma i donošenje zajedničkih odluka o planiranju proizvodnje mlijeka na privremenoj osnovi u razdoblju od šest mjeseci. Budući da je sektor mlijeka i mliječnih proizvoda pretežno strukturiran u obliku zadruga, primjereno je proširiti to odobrenje, uključujući i povezane obveze obavješćivanja, na subjekte koje su osnovali proizvođači mlijeka. U cilju maksimalnog povećanja opsega mjere, isto vrijedi za druge oblike proizvođačkih organizacija koje su osnovali proizvođači mlijeka u skladu s nacionalnim pravom i koje djeluju u sektoru mlijeka i mliječnih proizvoda.
            
         
               (4)
            
            
               Kako bi se zajamčila učinkovitost ove Uredbe, trebala bi se primjenjivati što je prije moguće usporedno s Provedbenom uredbom (EU) 2016/559 Stoga bi ova Uredba trebala stupiti na snagu sljedećeg dana od dana objave,
            
         DONIJELA JE OVU UREDBU:
   Članak 1.
   Ne dovodeći u pitanje odredbe članka 209. stavka 1. Uredbe (EU) br. 1308/2013, Provedbena uredba (EU) 2016/559 primjenjuje se mutatis mutandis na zadruge i druge oblike proizvođačkih organizacija koje su osnovali proizvođači mlijeka u skladu s nacionalnim pravom i koje djeluju u sektoru mlijeka i mliječnih proizvoda.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. travnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Provedbena uredba Komisije (EU) 2016/559 od 11. travnja 2016. o odobravanju sporazuma i odluka o planiranju proizvodnje u sektoru mlijeka i mliječnih proizvoda (vidjeti str. 20. ovog Službenog lista).